SKRIFTLIG FORESPØRGSEL P-0532/03

af Glyn Ford (PSE) til Kommissionen

(19. februar 2003)

Om: Afskaffelse af toldfritagelse for katodestrålerør (CRT)

Kommissionen har fremsat forslag om at afskaffe EF's toldfritagelse for katodestrålerør (CRT) efter en indsigelse fra Nederlandene, hvori det anføres, at LG-Philips i Einhoven kan levere identiske eller tilsvarende produkter.

I det sydøstlige England er Toshiba en af de største importører af CRT.

En sådan toldfritagelse vil få følgende konsekvenser:

- Der er ikke stor sandsynlighed for, at Toshiba vil kunne aftage CRT produceret af LG-Philips, da de mekaniske dimensioner er uforenelige med Toshibas 36''-fjernsyn.

- Hvis Toshiba imidlertid fortsætter med at købe CRT fra tredjelande som hidtil, men nu med pålæg af toldafgifter, vil priserne stige, og salget vil blive reduceret med 25 %. Ifølge Toshiba vil dette endvidere have den bivirkning, at 50 arbejdspladser i Plymouth vil blive nedlagt.

- LG-Philips vil få monopol som eneste producent af CRT på EU's indre marked.

Vil Kommissionen oplyse, hvorledes den agter at reagere på ovennævnte problemstilling, og hvilke skridt den påtænker med hensyn til en sådan toldfritagelse?

Svar afgivet på Kommissionens vegne af Frederik Bolkestein

(18. marts 2003)

Nederlandene har anmodet om, at den gældende toldsuspension for farvekatodestrålerør med diagonalmål af billedskærmen på 85,5 cm og derover ophæves, fordi en produktion af lignende rør vil blive igangsat i Durham i Storbritannien, hvilket vil skabe et større antal arbejdspladser.

Autonome toldsuspensioner og deres ophævelse vedtages af Rådet med kvalificeret flertal på baggrund af et forslag fra Kommissionen. Der er på nuværende tidspunkt ikke truffet nogen beslutning om de nederlandske myndigheders anmodning og følgelig ikke forelagt Rådet noget forslag. Kommissionen vil træffe sin beslutning om spørgsmålet i overensstemmelse med principperne i meddelelse vedrørende autonome toldsuspensioner og toldkontingenter(1).

Kommissionen vil i den forbindelse gerne gøre det ærede medlem opmærksom på punkt 3.2 i meddelelsen, hvoraf det fremgår, at medmindre Fællesskabets interesser nødvendiggør noget andet, vil der ikke blive foreslået toldsuspensioner, hvis der fremstilles identiske eller ækvivalente varer eller erstatningsvarer i tilstrækkelige mængder i Fællesskabet . Det fremgår af punkt 3.3 i samme meddelelse, at hvor der forekommer en vis form for fællesskabsproduktion , Men som ikke fremstilles i tilstrækkeligt omfang til at kunne opfylde behovene hos alle vedkommende forarbejdnings- eller fremstillingsvirksomheder, kan der indrømmes toldkontingenter (begrænset til de manglende mængder) eller delvise toldsuspensioner. ikke desto mindre hedder det i samme punkt 3.3 i den forbindelse vil der i givet fald tages hensyn til eventuel skade for en ny produktion til en eventuel uudnyttet produktionskapacitet i Fællesskabet.

Kommissionen undersøger stadig alle dokumenterede oplysninger og har anmodet nogle medlemsstater om yderligere oplysninger om situationen. Den vil træffe sin beslutning snarest muligt efter en omhyggelig gennemgang af anmodningen og drøftelser med medlemsstaternes eksperter.

(1) EFT C 128 af 25.4.1998.